CELEX: 32014R0324
Language: lt
Date: 2014-03-28 00:00:00
Title: 2014 m. kovo 28 d. Komisijos įgyvendinimo reglamentas (ES) Nr. 324/2014, kuriuo patvirtinamos išskirtinės Lenkijos kiaulienos rinkos rėmimo priemonės

29.3.2014   
            
            
               LT
            
            
               Europos Sąjungos oficialusis leidinys
            
            
               L 95/24
            
         KOMISIJOS ĮGYVENDINIMO REGLAMENTAS (ES) Nr. 324/2014
   2014 m. kovo 28 d.
   kuriuo patvirtinamos išskirtinės Lenkijos kiaulienos rinkos rėmimo priemonės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), visų pirma į jo 220 straipsnio 1 dalies a punktą,
   kadangi:
   
               (1)
            
            
               Tarybos direktyvoje 2002/60/EB (2) nustatytos būtiniausios priemonės, kurios turi būti taikomos vykdant afrikinio kiaulių maro kontrolę Sąjungoje. Todėl pagal Komisijos įgyvendinimo sprendimą 2014/100/ES (3), patvirtintą Komisijos įgyvendinimo sprendimu 2014/134/ES (4), ir Komisijos įgyvendinimo sprendimą 2014/178/ES (5) Lenkija turi užtikrinti, kad jos teritorijos vietovė, kurioje minėta liga išplito, apimtų bent tų sprendimų prieduose nurodytą užkrėstą rajoną. Kad neleistų plisti afrikiniam kiaulių marui ir kad nebūtų dar labiau sutrikdyta prekyba Lenkijoje ir užsienyje, Lenkija 2014 m. vasario 26 d. priėmė tam tikras papildomas tame užkrėstame rajone taikytinas prevencines priemones (6). Todėl prekybai iš to užkrėsto rajono gauta šviežia kiauliena ir kiaulienos produktais taikomos specialios priežiūros priemonės, privalomas ženklinimas specialiu sveikumo ženklu ir tam tikri prekybos bendrojoje rinkoje apribojimai;
            
         
               (2)
            
            
               dėl prekybos šviežia kiauliena ir kiaulienos produktais apribojimų, kurie susiję su minėtų veterinarijos priemonių taikymu, ligos išplitimo vietovėse labai mažėja kainos ir trikdomas tų vietovių kiaulienos rinkos veikimas. Todėl 2014 m. kovo 5 d. Lenkija Komisijos paprašė patvirtinti išskirtines rinkos rėmimo priemones, kaip numatyta Reglamente (ES) Nr. 1308/2013. Tos priemonės, taikytinos tik šviežiai kiaulienai ir kiaulienos produktams, pagamintiems iš vietovėse, kurioms apribojimai taikomi tiesiogiai, užaugintų kiaulių, turėtų būti patvirtintos tik būtiniausiam reikiamam laikotarpiui;
            
         
               (3)
            
            
               pagalba turėtų būti išreiškiama suma, skiriama už 100 kilogramų reikalavimus atitinkančių gyvūnų skerdenos svorio; ji taikoma ribotam kiekiui, ir nustatomas didžiausias kompensuotinas vieno gyvūno skerdenos svoris. Pagalbos suma turėtų būti nustatoma atsižvelgiant į naujausius rinkos duomenis;
            
         
               (4)
            
            
               už atitinkamose vietovėse užaugintas kiaules parama turėtų būti skiriama su sąlyga, kad gyvūnai bus pristatyti į skerdyklas, paskersti ir pažymėti, o jų mėsa arba iš jų pagamintais mėsos produktais bus prekiaujama laikantis griežtesnių veterinarijos taisyklių, kurios tų gyvūnų pristatymo dieną taikomos atitinkamoms vietovėms;
            
         
               (5)
            
            
               reikėtų numatyti, kad kompetentingos Lenkijos valdžios institucijos taikytų visas reikalingas kontrolės bei priežiūros priemones ir atitinkamai informuotų Komisiją. Reikalavimus atitinkantys gyvūnai vežami, skerdžiami, o iš tokių gyvūnų gauta šviežia kiauliena ir kiaulienos produktai prireikus apdorojami ir išleidžiami į rinką kontroliuojant kompetentingoms institucijoms;
            
         
               (6)
            
            
               šviežios kiaulienos ir kiaulienos produktų prekybos apribojimai atitinkamose teritorijose taikomi jau kelias savaites; dėl tų apribojimų taikymo sutrikdytas rinkos veikimas, o gamintojai prarado pajamų, be to, gerokai padidėjus gyvūnų svoriui susidarė gyvūnų gerovės atžvilgiu netoleruotina padėtis. Todėl šiame reglamente numatytos priemonės turėtų būti taikomos gyvūnams, pristatytiems nuo 2014 m. vasario 26 d., t. y. Lenkijos prevencinių priemonių patvirtinimo dienos. Padėtis rinkoje ir šios priemonės poveikis turi būti įvertinti iš naujo, atsižvelgiant į naujus pokyčius, todėl ši priemonė turėtų būti taikoma tik tris mėnesius;
            
         
               (7)
            
            
               šiame sprendime numatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Lenkijai leidžiama laikantis atitinkamų veterinarijos teisės aktų skirti toliau nurodytų gyvūnų skerdimo ir išleidimo į šviežios kiaulienos ir iš jos pagamintų kiaulienos produktų rinką pagalbą:
   
               a)
            
            
               kiaulių, kurių KN kodas 0103 92 19;
            
         
               b)
            
            
               kiaulių, kurių KN kodas 0103 92 11.
            
         2.   1 dalyje numatyta pagalba skiriama tik tuo atveju, jei laikomasi šių sąlygų:
   
               a)
            
            
               gyvūnai atitinkamais laikotarpiais buvo auginami įgyvendinimo sprendimų 2014/100/ES ar 2014/134/ES prieduose arba Įgyvendinimo sprendimo 2014/178/ES priedo II dalyje išvardytose vietovėse arba vietovėse, išvardytose bet kuriame kitame šiuo tikslu priimtame Komisijos įgyvendinimo sprendime, o iš tose vietovėse užaugintų kiaulių pagamintai kiaulienai dėl afrikinio kiaulių maro taikomi tam tikri prekybos apribojimai;
            
         
               b)
            
            
               gyvūnai a punkte nurodytose vietovėse buvo laikomi 2014 m. vasario 26 d. arba jie tose vietovėse gimė ir buvo auginami po 2014 m. vasario 26 d.;
            
         
               c)
            
            
               papildomos prevencinės priemonės, numatytos Lenkijos žemės ūkio ir kaimo plėtros ministro 2014 m. vasario 26 d. potvarkyje dėl priemonių, kurių turi būti imtasi dėl laukinių kiaulių afrikinio maro, arba bet kurios kitos šiuo tikslu priimtos nacionalinės taisyklės, kuriomis dėl afrikinio kiaulių maro apribojama prekyba kiauliena, taikomos vietovėje, kurioje šie gyvūnai buvo auginami jų pristatymo į skerdyklą dieną.
            
         2 straipsnis
   1 straipsnyje numatyta pagalba laikoma išskirtine rinkos rėmimo priemone, kaip numatyta Europos Parlamento ir Tarybos reglamento (ES) Nr. 1306/2013 (7) 4 straipsnio 1 dalies a punkte.
   3 straipsnis
   1.   Kiaulienos gamintojai gali prašyti 1 straipsnyje numatytos pagalbos (toliau – pagalba) už gyvūnus, paskerstus nuo 2014 m. vasario 26 d. iki 2014 m. gegužės 25 d.
   2.   Pagalbos suma – 35,7 EUR už 100 kilogramų užregistruoto pristatytų gyvūnų skerdenos svorio. Komisija, atsižvelgdama į pokyčius rinkoje, gali koreguoti šią sumą.
   3.   Pagalba už gyvūnus, kurių skerdenos svoris didesnis kaip 100 kilogramų, neturi viršyti 2 dalyje nustatytos pagalbos už kiaules, kurių skerdenos svoris – 100 kilogramų, sumos.
   4.   Penkiasdešimt procentų pagalbos išlaidų, susijusių su bendru didžiausiu 20 000 tonų kiaulių skerdenų svoriu, finansuojama iš Sąjungos biudžeto.
   5.   Išlaidos gali būti finansuojamos iš Sąjungos lėšų tik jei Lenkija pagalbos gavėjui išmokėjo pagalbą ne vėliau kaip 2014 m. rugpjūčio 31 d.
   6.   Lenkija išmoka pagalbą po to, kai, laikantis taikytinų veterinarijos taisyklių, kiaulės paskerdžiamos, šviežia kiauliena ir iš jos pagaminti kiaulienos produktai išleidžiami į rinką, ir baigiama pagal 4 straipsnį vykdoma kontrolė.
   4 straipsnis
   1.   Kad užtikrintų atitiktį šiame reglamente nustatytoms sąlygoms, Lenkija imasi visų būtinų priemonių, įskaitant nuodugnią administracinę ir fizinę kontrolę. Be to, Lenkijos valdžios institucijos:
   
               a)
            
            
               naudodamos standartinius kontrolinius sąrašus, kuriuose yra svoriui ir skaičiavimo rezultatams registruoti skirtos lentelės (jose taip pat nurodoma gyvūnų kilmė bei paskirties vieta), prižiūri gyvūnų vežimą iš ūkio į skerdyklą;
            
         
               b)
            
            
               užtikrina, kad visi produktai, už kuriuos skiriama pagalba, atitiktų apribojimus, taikomus 1 straipsnio 2 dalies a punkte nurodytoms teritorijoms;
            
         
               c)
            
            
               ne rečiau kaip kartą per kalendorinį mėnesį atlieka administracinę ir apskaitos kontrolę kiekvienoje dalyvaujančioje skerdykloje, siekdamos užtikrinti, kad visi pristatyti gyvūnai ir jų mėsa, dėl kurių gali būti teikiama pagalbos paraiška, nuo 2014 m. vasario 26 d. arba nuo paskutinės tokios kontrolės dienos yra tvarkomi laikantis šio reglamento;
            
         
               d)
            
            
               atlieka patikras vietoje ir teikia išsamias tų patikrų ataskaitas, kuriose visų pirma nurodo:
               
                           i)
                        
                        
                           reikalavimus atitinkančių kiekvienos iš ūkio vežamos siuntos gyvūnų svorį ir bendrą skaičių, jų vežimo ir pristatymo į skerdyklą datą ir laiką;
                        
                     
                           ii)
                        
                        
                           skerdykloje paskerstų kiaulių ir paršavedžių skaičių, kiekvienos skerdenos svorį ir leidimo vežti gyvūną numerį, ir, jei gyvūnai paskersti įsigaliojus šiam reglamentui, – transporto priemonės, kuria tie gyvūnai buvo vežami, plombos numerius.
                        
                     
         2.   1 dalyje minima kontrolė ir patikros atliekamos iki pagalbos išmokėjimo. Ne vėliau kaip per 10 dienų po šio reglamento įsigaliojimo Lenkija Komisijai apie praneša apie priemones ir kontrolę, kurių imtasi pagal šį straipsnį.
   5 straipsnis
   1.   Lenkija kiekvieną trečiadienį Komisijai pateikia šią informaciją apie ankstesnę savaitę:
   
               a)
            
            
               paršavedžių skaičių ir kitų kiaulių, pristatytų skersti pagal šį reglamentą, skaičių ir bendrą jų skerdenos svorį;
            
         
               b)
            
            
               numatomas finansines išlaidas, susijusias su kiekvienos 1 straipsnio 1 dalyje nurodytos kategorijos gyvūnais.
            
         Pirmą kartą perduodant informaciją pateikiami duomenys apie gyvūnus, pristatytus skersti pagal šį reglamentą nuo 2014 m. vasario 26 d. Pirmoje pastraipoje nurodytas įpareigojimas taikomas iki 2014 m. birželio 4 d.
   2.   Ne vėliau kaip 2014 m. birželio 30 d. Lenkija Komisijai pateikia išsamią šio reglamento įgyvendinimo ataskaitą, įskaitant informaciją apie pagal 4 straipsnį vykdymą kontrolę, patikras ir priežiūrą.
   6 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 28 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 347, 2013 12 20, p. 671.
   
      (2)  2002 m. birželio 27 d. Tarybos direktyva 2002/60/EB, nustatanti konkrečias nuostatas dėl afrikinio kiaulių maro kontrolės (OL L 192, 2002 7 20, p. 27).
   
      (3)  2014 m. vasario 18 d. Komisijos įgyvendinimo sprendimas 2014/100/ES dėl tam tikrų laikinų apsaugos priemonių, susijusių su afrikiniu kiaulių maru Lenkijoje (OL L 50, 2014 2 20, p. 35).
   
      (4)  2014 m. kovo 12 d. Komisijos įgyvendinimo sprendimas 2014/134/ES dėl tam tikrų apsaugos priemonių, susijusių su afrikiniu kiaulių maru Lenkijoje (OL L 74, 2014 3 14, p. 63).
   
      (5)  2014 m. kovo 27 d. Komisijos įgyvendinimo sprendimas 2014/178/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse (Žr. šio Oficialiojo leidinio p. 47).
   
      (6)  2014 m. vasario 26 d. žemės ūkio ir kaimo plėtros ministro potvarkis dėl priemonių, kurių turi būti imtasi dėl laukinių kiaulių afrikinio maro (Dz. U. poz. 247).
   
      (7)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).